《秋日同熊宪使韩宪使张助甫潘参何国珍水部吴约卿侍御寻三游洞分韵四首 其二》
明代·刘一儒

层峦回合俨枋栊，楼阙双开杳霭中。华表鹤归留瞑色，虚堂人语落秋空。

山腰玉髓含云白，石窍丹砂映日红。入夜振衣攀绝巘，箫声疑在月华东。

作者简介：湖广夷陵人，字孟真。子媳为张居正女。嘉靖三十八年进士，累官刑部侍郎。曾贻书居正，对其作为，有所规劝。居正卒，亲党皆坐斥，一儒独以高洁名。寻拜南京工部尚书。不久托病归。居正女嫁资极厚，一儒命缄藏别室。居正死，资产被没，一儒以所缄物还之。天启中追谥庄介。有《刘庄介公瑞芝堂集》。